የአዲስ አበባ ዩኒቨርሲቲ ለ6 ምሁራን የፕሮፌሰርነት ማዕረግ ሰጠ
የአዲስ አበባ ዩኒቨርሲቲ የስራ አመራር ቦርድ በየትምህርት ጉባኤዎች ተፈትሾ፣ በሴኔት ይሁንታ አግኝቶ የቀረበለትን የስድስት ምሁራን የፕሮፌሰርነትን ማዕረግ አፀደቀ።የፕሮፌሰርነት ማዕረግ የተሰጣቸው ዶ/ር ተስፋዬ ታፈሰ፣ ዶ/ር ዘላለም ልየው፣ ዶ/ር ገብሬ ይንጢሶ፣ ዶ/ር ወርክነህ ንጋቱ፣ ዶ/ር አማረ አስገዶም እና ዶ/ር አክሊሉ ዳሌሎ ናቸው።ዩኒቨርሲቲው ለፋና ብሮድካስቲንግ ኮርፖሬት በላከው መግለጫ ምሁራኑ የማስተማር ውጤታማነታቸው የተመሰከረ፣ በታወቁ አለም አቀፍ መጽሄቶች ጥናታዊ ወረቀቶችን ማሳተማቸው ተረጋግጦ በነጥብ የተመዘነ እና በዩኒቨርሲቲው ጉዳዮች በተለያዩ የአመራርነት ሚናዎች እና ኮሚቴዎች መሳተፋቸው የተረጋገጠ መሆኑ ታይቶ የፕሮፌሰርነት ማእረጋቸው ፀድቋል።የአዲስ አበባ ዩኒቨርሲቲ የድህረ-ምረቃ እና የምርምር ዩኒቨርሲቲ ለመሆን በመስራት ላይ ይገኛል።ሆኖም አንድን ዩኒቨርሲቲ የምርምር ዩኒቨርሲቲ ለማድረግ አጠቃላይ የፕሮፌሰሮች ቁጥር ከሁሉም መምህራን አንጻር ሲሰላ በአማካይ ከ25 እሰከ 30 በመቶ መሆን ቢገባውም፥ ዩኒቨርሲቲው አሁን ካሉት መምህራን መካከል የሙሉ ፕሮፌሰሮች ቁጥር ከ3 በመቶ እንደማይበልጥ ያገኘነው መረጃ ያመለክታል።የፕሮፌሰርነት ማዕረግ የተሰጣቸው ምሁራን ምን አከናወኑ?የፕሮፌሰርነት ማእረግ ከተሰጣቸው ምሁራን መካከል አንዱ የሆኑት ፕሮፌሰር ተስፋዬ ታፈሰ የፖለቲካ እና ማህበራዊ ጂኦግራፊ ፕሮፌሰር የሆኑ ሲሆን፥ በአዲስ አበባ ዩኒቨርሲቲ የሶሻል ሳይንስ ኮሌጅ ባልደረባ ናቸው።በአካባቢ እና ግጭት፣ በፖለቲካል ኢኮኖሚ እና ልማት፣ በአካባቢ እና ልማት፣ በውሃ ፖሊቲካ እና በስደት ዙሪያ አምስት በጥናት የተዘጋጁ መጽሐፎችን አሳትመዋል፤ የመጽሐፍት አርትኦትም ሰርተዋል። ከ13 በላይ በጥናት እና ምርምር የተሰሩ ጽሑፎችን በአለም ዓቀፍ ወረቀቶች ላይ አሳትመዋል።የስነ-ልሳን ፕሮፌሰር የሆኑት ፕሮፌሰር ዘላለም ልየው በስነ-ልሳን በርካታ ምርምሮችን አድርገው ከ20 በላይ በምርምር የተዘጋጁ ወረቀቶችን እውቅና ባላቸው አለም አቀፍ መጽሔቶች ላይ አሳትመዋል።በ2000 ዓመተ ምህረት የምስራቅና ደቡብ አፍሪካ ኅብረተሰብ ጥናትና ምርምር ድርጅት ለተመራማሪዎች ያወጣውን ውድድር በማሸነፍ የማኅበረሰብንና የዕፅዋትን ቁርኝት ከቋንቋ፣ ባህልና አገር-በቀል ዕውቀት አንጻር ሰፊ ጥናት በማካሄድም መጽሐፍ አሳትመዋል።የሶሻል አንትሮፖሎጂ ፕሮፌሰር ገብሬ ይንጢሶ ላለፉት 29 አመታት ከረዳት ምሩቅነት ጀምሮ እስካሁን በዩኒቨርሲቲው የሶሻል ሳይንስ ኮሌጅ የሲሻል አንትሮፖሎጂ ትምህርት ክፍል ባልደረባ ሆነው ሲያስተምሩ፣ ሲመራመሩ እና ማህበረሰቡን ሲያገለግሉ የቆዩ ሲሆን፥ ከ25 በላይ በጥናት እና ምርምር የተዘጋጁ ጽሑፎችን በአለም አቀፍ ታዋቂ መጽሔቶች ላይ በማሳተም ለንባብ አብቅተዋል።የግብርና ምጣኔ ሀብት እና ልማት ፕሮፌሰር የሆኑት ፕሮፌሰር ወርቅነህ ንጋቱ የምርምር ትኩረታቸው በግብርና ኢኮኖሚ ልማት፣ በአርብቶ አደር የኑሮ ሁኔታና ልማት፣ የግብርና አምራቾች የአዳዲስ ቴክኖሎጂዎች ቅበላ፣ አጠቃቀምና ተግዳሮቶች፣ የምግብ ዋስትና ሁኔታና ተግዳሮቶች፣ የአርሶ አደሮችና አርብቶ አደሮች የአየር ንብረት ለውጥ ለሚያስከትላቸው ጉዳቶች ተጋላጭነት፣ የመቋቋም አቅም ሁኔታና ግንባታ ጥቂቶቹ የምርምር ርዕስ ጉዳዩቻቸው ሲሆኑ፥ በምርምር የተሰሩ እና ለዚህ ማዕረግ ለመብቃት ያስቻሏቸው ከ22 በላይ ጽሑፎችን በታወቁ አለም አቀፍ መጽሔቶች ማሳተማቸውን ዩኒቨርሲቲው በመግለጫው ጠቁሟል።የስነ-ትምህርት ፕሮፌሰር የሆኑት ፕሮፌሰር አማረ አስገዶም ከረዳት ምሩቅነት ጀምሮ ላለፉት 37 አመታት በርካታ ምሁራንን ማፍራታቸው፣ ችግር ፈቺ ምርምሮችን ማከናወናቸው፣ ማህበረሰባቸውን የሚጠቅሙ አገልግሎቶችን በስፋት መስጠታቸው በመግለጫው ተመልክቷል።ለፕሮፌሰርነት ማዕረግ ያቀረቧቸው ሳይንሳዊ ጽሑፎች ከ10 በላይ ሲሆኑ፥ ከሌክቸረርነት እስከ ፕሮፌሰርነት ድረስ በአለም አቀፍ ታዋቂ መጽሄቶች 30 በላይ በጥናት እና ምርምር የተሰሩ ወረቀቶችን አሳትመዋል።የጂኦግራፊ ኢንቫይሮመንታል ኢጁኬሽን ፕሮፌሰር የሆኑት ፕሮፌሰር አክሊሉ ዳሌሎ ደግሞ በጥናት እና ምርምር የተዘጋጁ ከሰባት በላይ ጽሑፎችን በታወቁ አለም አቀፍ መጽሄቶች ላይ አሳትመዋል።ከረዳት ምሩቅነት ጀምሮ አዲስ አበባ ዩኒቨርሲቲን በመቀላቀል በስነ-ትምህርት እና ጂኦግራፊ የሚዛመዱበትን መንገድ ያጠኑ እና ትምህርት ለአካባቢ እንዴት ጥቅም ላይ እንደሚውል ጥልቀት ያላቸው ምርምሮችን ያካሄዱ ምሁር ናቸው ብሏል ዩኒቨርሲቲው።ከምርምር ባለፈ በማህበረሰብ አገልግሎትም በርካታ ተግባራትን ማከናወናቸው ተጠቅሷል-(ኤፍ.ቢ.ሲ)።